FI Euroopan unionin virallinen lehti CE 84/758

(2004/C 84 E/0853)

KIRJALLINEN KYSYMYS E-0071/04

esittäjä(t): Camilo Nogueira Román (Verts/ALE) komissiolle

(20. tammikuuta 2004)

Aihe: Narla-joen (Lugo, Galicia) patoamishankkeen toteuttaminen Natura 2000 -ohjelmaan kuuluvalla yhteisön tärkeänä pitämällä alueella Espanjan kansallisten vesivarojen hallintasuunnitelman mukaisesti

Espanjan kansallisten vesivarojen hallintasuunnitelmaan sisällytettiin Narla-joen patoamishanke Lugossa Galiciassa. Hankkeen tarkoituksena on tuottaa vettä Lugon kaupungille sekä Outeiro de Rein ja Rábaden kunnille.

Tämän hankkeen vuoksi eri poliittiset ja kansalaisjärjestöt ovat ryhtyneet toimenpiteisiin ja tehneet ehdotuksia, joilla on tarkoitus ratkaista kyseinen ongelma entistä paremmalla, ekologisemmalla ja asianmukaisemmalla tavalla.

Luonnonsuojeluyhdistys ADEGA (Associação para a Defesa Ecológica da Galiza), joka pitää patohanketta tarpeettomana ja vahingollisena, on tehnyt Espanjan ympäristöministeriön ympäristön laadun arvioinnista vastaavalle yksikölle valituksen. ADEGA:n valitus koskee erityisesti sitä, että a) patoamisen seurauksena veden vaikutus ulottuu yhteisön tärkeänä pitämälle alueelle — direktiivin 92/43/ETY (1) liitteen III mukaisesti —, joka kuuluu Natura 2000 -verkostoon Minho-joen nousu- ja laskuvesialueella ja että b) ei ole osoitettu, että suunnitellun infrastruktuurin rakentaminen Natura 2000 -verkostoon kuuluvaan kohteeseen on ehdottomasti tarpeellista ja että c) jos Galician suurimman joen, Minhon, vesi puhdistettaisiin asianmukaisesti kuten on tarpeellista, se soveltuisi parhaiten toimitettavaksi Lugon kaupunkiin ja muihin kuntiin ja että d) tehdyssä ympäristövaikutusten arvioinnissa ei oteta huomioon muita vaihtoehtoja toimittaa vettä Lugon kaupunkiin kuin rakentamalla Narla-jokeen pato ja että e) syyt, joiden perusteella alue luokiteltiin yhteisön tärkeänä pitämäksi alueeksi ja liitettiin Natura 2000 -verkostoon, on jätetty huomiotta tai niitä on väheksytty. BNG-puolueen edustajat ovat tehneet samansuuntaisia ehdotuksia Lugon kaupunginvaltuustossa.

Onko komissio tietoinen tästä hankkeesta? Tietääkö komissio, että ADEGA:n Espanjan ympäristöministeriölle tekemissä valituksissa hanketta pidetään biologista monimuotoisuutta koskevien tekijöiden kannalta ja yhteisön tärkeänä pitämän alueen säilyttämisen vuoksi yhteensopimattomana, yleisluontoisena, pysyvänä, peruuttamattomana ja mahdottomana korjata ja pyydetään alueen julistamista biosfäärialueeksi? Onko komissio tietoinen, että patohanketta pyydetään hylättäväksi ja sitä koskevat investoinnit pyydetään kohdistamaan siihen, että Minho-joesta veden ottava Lugon kaupungin jakeluverkosto kaksinkertaistetaan? Aikooko komissio vaatia, että tässä hankkeessa noudatetaan yhteisön säännöksiä? Aikooko komissio kääntyä tässä asiassa Espanjan Galician sekä Lugon provinssin että kaupungin viranomaisten puoleen?

Margot Wallströmin komission puolesta antama vastaus

(1. maaliskuuta 2004)

Komissio ei ole saanut mitään tietoa arvoisan parlamentin jäsenen esille tuomasta aiheesta.

Riippumatta siitä, saako komissio kyseistä Narla-joen patoa koskevasta hankkeesta mitään asiakirjoja, kaikki tahot ovat velvoitettuja noudattamaan Euroopan unionin ympäristölainsäädäntöä ja erityisesti luontotyyppien sekä luonnonvaraisen eläimistön ja kasviston suojelua koskevaa direktiiviä (direktiivi 92/43/EY) (2), yhteisön vesipolitiikan puitteita koskevaa direktiiviä (direktiivi 2000/60/EY) (3) ja tiettyjen julkisten ja yksityisten hankkeiden ympäristövaikutusten arvioimista koskevaa direktiiviä (direktiivi 85/337/ETY) (4). Erityisesti siinä tapauksessa, että vesialue, johon patoaminen vaikuttaa, kuuluu yhteisön tärkeinä pitämiin erityisalueisiin, luontotyyppejä koskevan direktiivin 6 artiklan vaatimuksia on noudatettava. Lisäksi direktiivillä 85/337/ETY pyritään varmistamaan, että tietyntyyppisten, merkittäviä ympäristövaikutuksia synnyttävien hankkeiden seuraukset arvioidaan säännönmukaisesti.

Komissio aikoo pyytää Espanjan viranomaisilta lisätietoja varmistaakseen, että Euroopan unionin ympäristölainsäädäntöä noudatetaan asianmukaisella tavalla.

(1) EYVL L 206, 22.7.1992, s. 7.

(2) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.

(3) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista, EYVL L 327, 22.12.2000.

(4) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, EYVL L 73, 14.3.1997.